b'\n_START_ARTICLE_\nMare de D\xc3\xa9u de la Llinda\n_START_SECTION_\nDescripci\xc3\xb3\n_START_PARAGRAPH_\nEncisadora esglesiola ve\xc3\xafna a la masia d\'aquest nom. D\'una nau amb edificaci\xc3\xb3 al damunt. Volta de can\xc3\xb3, absis amb arcuacions i bandes llombardes als murs. En el mur sud hi ha una finestra de doble esqueixada i porta refeta d\'estil renaixement. Cal assenyalar que al costat nord, en una nau dedicada a trull, hi ha l\'arrencada d\'un arc toral, d\'una nau i l\'absis, tot de grans proporcions, el que ens fa deduir que l\'edifici actual, era una capella lateral. L\'esgl\xc3\xa9sia fou cremada el 1936, i nom\xc3\xa9s se salvaren les rajoles policromades del segle XVIII del paviment del presbiteri._NEWLINE_Amb l\'esgl\xc3\xa9sia forma un conjunt inseparable la masia degut al seu inter\xc3\xa8s arquitect\xc3\xb2nic. Entre la masia i la capella actualment hi ha un cup de vi. El conjunt rural presenta diverses edificacions. El cos principal de la casa t\xc3\xa9 planta rectangular, est\xc3\xa0 cobert amb teulada disposada a dues vessants, i els murs s\xc3\xb3n de ma\xc3\xa7oneria, arrebossada en color gris a la fa\xc3\xa7ana principal. T\xc3\xa9 dues portes d\'acc\xc3\xa9s, la de la fa\xc3\xa7ana principal \xc3\xa9s d\'arc de mig punt de factura molt moderna, en un acabat que segurament substitueix a un altre similar, per\xc3\xb2 de m\xc3\xa9s antic. Resulten d\'inter\xc3\xa8s les finestres que es troben a l\'al\xc3\xa7ada del primer pis, recercades mitjan\xc3\xa7ant carreus toscament treballats i amb ampits de pedra, la central presenta un mig festejador per l\'interior._NEWLINE_A simple vista s\'aprecien dos grans cossos de construcci\xc3\xb3: l\'un ocupa dues terceres parts del cos principal de la masia, i l\'altre es troba en un extrem que conforma la part restant. Les cantoneres de l\'edifici s\xc3\xb3n de carreus de pedra vista._NEWLINE_El sostre de la primera planta t\xc3\xa9 maons vistos entre l\'embigat pintats amb cal\xc3\xa7 fent la forma d\'un rombe en reserva en cada cair\xc3\xb3. Destaca dins el mobiliari una c\xc3\xb2moda i un rellotge de peu amb la inscripci\xc3\xb3 "LLINDA" al globus i una representaci\xc3\xb3 de Napole\xc3\xb3 a la base. Existeix, tamb\xc3\xa9, una alcova amb decoraci\xc3\xb3 de guix pintada en blau i un llit de finals del segle XVIII._NEWLINE_A la zona immediata a la capella es troben les edificacions annexes destinades a cups pel vi i, exempte, per l\'extrem oposat, hi ha un edifici destinat a magatzem i celler, el qual va ser constru\xc3\xaft l\'any 1898 per l\'arquitecte Pont i Gom\xc3\xa0. El plaf\xc3\xb3 de cer\xc3\xa0mica que hi ha a la fa\xc3\xa7ana, a sota dels buits respiralls de la part alta de la construcci\xc3\xb3, amb una representaci\xc3\xb3 de Sant Isidre Llaurador, \xc3\xa9s del segle XVIII._NEWLINE_Al peu de la fa\xc3\xa7ana de la masia principal dins el jard\xc3\xad hi ha elements decoratius fets a base de rajoles esmaltades datables, aix\xc3\xad mateix, dins el segle XVIII.'